Poštovane kolege,

Mislim da nema potrebe da vam se posebno objašnjava situacija u kojoj se danas nalaze svijet i Crna Gora –sigurna sam da istu dobro razumijete i da imate razboritosti da poštujete preporuke zdravstvenih radnika. Nadam se da svi osjećate dobro, da koristite priliku da provedete kvalitetno vrijeme sa svojim porodicama, kao i da čitate i unapređujete svoja znanja.

Ipak, želim iskoristiti priliku da vam skrenem pažnju na jednu stvar:

Ono što se ovih dana viralno širi nije samo Covid-19, već i sijaset lažnih novosti i informacija. Neke nam daju “savjete” kako da se ponašamo, neke nas “obavještavaju” o mjerama nadležnih i tako dalje. A kao što ste mogli vidjeti, možda osjetiti i na svojoj koži, njihov rezultat su konfuzija, panika, osjećaj izgubljenosti i bespomoćnosti. Zato se nadam da će svima nama ovo da bude jedna velika lekcija. Lekcija o tome kako se misli sopstvenom glavom. Kako da za svaku informaciju koja je iz “povjerljivih izvora” ili od “eksperata” dobro provjerimo kredibilitet izvora. Da za svaku tvrdnju sprovedemo istraživanje, da je provučemo kroz filter struke i zaključimo da li je to stvarno činjenica. Da se prisjetimo lekcija iz biologije, hemije, fizike i zakrpimo rupe u našem znanju iz ovih oblasti, jer ćemo se tako najbolje odbraniti od informacija koje ne samo što su netačne, već mogu biti i opasne.

Kao studenti FPTBHE, odabrali ste jedan vrlo odgovoran poziv. Svi vi koji budete radili u struci ćete biti u prilici da donosite odluke od kojih će zavisiti nečije zdravlje, pa možda i sami život. Zato vaše znanje i kritička misao moraju da budu uvijek izoštreni da ne dođete u situaciju da vaše odluke budu zasnovane na pogrešnim temeljima. Stoga vas pozivam da ovo vrijeme, između ostalog, iskoristite i za jednu svjesnu refleksiju i razmišljanje o onome što se ovih dana dešava, kako to sve utiče na vaše živote, funkcionisanje naše zajednice, kako lokalne, tako i globalne, kao i koje je vaše lično mjesto u svemu tome.

Vama i vama bliskim ljudima želim da budete dobro i da vas virus mimoiđe, a za sve nas se nadam da ćemo iz ove situacije izaći ne samo imuni na koronu, vec i imuni na lažne vijesti.

Srdačno,

dr Marija Vugdelić